Produktivitetskommissionen vil droppe letbaner. De er for dyre og skaber mere trængsel på vejene, lyder argumentet. Men nordjyske politikere er uenige i den konklusion.

På trods af produktivitetskommissionens konklusion om, at letbaner er urentable, så vil Socialdemokraternes nordjyske valgte trafikordfører, Rasmus Prehn, kæmpe for at den planlagte letbane i Aalborg bliver en realitet. Det skriver DR Nordjylland. - Alt tyder på, at letbanen trækker flere passagerer til end busser gør, siger Rasmus Prehn til DR Nordjylland. Produktivitetskommissionen har konkluderet, at letbaner kun vil spare passagererne for få minutters køretid, og derfor er urentable, da de er dyre at lave. Men Aalborgs borgmester, Thomas Kastrup-Larsen, mener at kommissionen overser fordelene ved den planlagte letbane. - En letbane skaber byudvikling og medvirker på samme tid til en hurtig og kollektiv transport af folk, siger Thomas Kastrup-Larsen til DR Nordjylland. Han mener, at en letbane vil give både private og erhverv lyst til at flytte til og investere i byen. - Derfor er en letbane en god forretning for Aalborg Kommune, siger borgmesteren til DR Nordjylland.